Zirkus Nemo dropper turne i år på grund af corona-virus, men er tilbage i Aalborg næste år, meddeler direktør Søren Østergaard.

Smadrermanden, Bager Jørgen og alle de andre glædede sig til gensyn med deres trofaste publikum efter publikumsrekorden ved sidste års anmelderroste jubilæumsforestilling. Zirkusvognene var pudsede så de strålede og kontrakterne med nogen af verdens dygtigste artister var skrevet under. Men sådan skulle det ikke være. Som en direkte konsekvens af Covid19 situationen ser  Zirkus Nemo sig nødsaget til at udsætte alt turne aktivitet til foråret 2021. - Når det er sagt, er jeg utrolig taknemmelig for, at det, med hjælpepakken fra regeringen, er muligt at overleve som Zirkus, og jeg glæder mig som et lille barn til næste år, hvor vi med alt vores sammensparede energi og kreativitet går benhårdt efter at lave den bedste og festligste forestilling nogensinde for publikum, siger direktør Søren Østergaard, Zirkus Nemo. Zirkus Nemo er tilbage i det nordjyske, nærmere bestemt Fjordmarken i Aalborg fra 2. til 6. juni næste år.